สมเด็จพระเจ้าเอ็ดเวิร์ดที่ 8 แห่งสหราชอาณาจักร

สมเด็จพระเจ้าเอ็ดเวิร์ดที่ 8 () หรือพระยศหลังสละราชบัลลังก์คือ เจ้าชายเอ็ดเวิร์ด ดยุกแห่งวินด์เซอร์ เป็นพระมหากษัตริย์สหราชอาณาจักรบริเตนใหญ่และไอร์แลนด์ รวมถึงดินแดนของอังกฤษใโพ้นทะเลต่าง ๆ และจักรพรรดิแห่งอินเดีย ตั้งแต่การสวรรคตของสมเด็จพระเจ้าจอร์จที่ 5 พระราชบิดา เมื่อวันที่ 20 มกราคม ค.ศ. 1936 จนกระทั่งการสละราชสมบัติของพระองค์ในวันที่ 11 ธันวาคมปีเดียวกัน พระองค์เป็นประมุของค์ที่สองในราชวงศ์วินด์เซอร์ ซึ่งพระราชบิดาทรงเปลี่ยนชื่อมาจากราชวงศ์ซัคเซิน-โคบวร์คและโกทาเมื่อปี ค.ศ. 1917

ก่อนการเสด็จขึ้นครองราชสมบัติ พระองค์ทรงดำรงพระอิสริยยศเป็น เจ้าชายเอ็ดเวิร์ดแห่งยอร์ก เจ้าชายเอ็ดเวิร์ดแห่งยอร์กและคอร์นวอลล์ ดยุกแห่งคอร์นวอลล์ ดยุกแห่งรอธซี และเจ้าชายแห่งเวลส์ (ในชั้นรอยัลไฮเนส) ขณะทรงเป็นชายแรกรุ่น พระองค์ทรงปฏิบัติราชการในสงครามโลกครั้งที่หนึ่ง โดยการเสด็จเยือนต่างประเทศแทนพระองค์พระราชบิดาและทรงข้องเกี่ยวกับหญิงสาวสูงวัยที่แต่งงานแล้วมากมาย

ช่วงเวลาหลายเดือนในรัชกาล พระองค์ทรงทำให้เกิดวิกฤตการณ์ในรัฐธรรมนูญ ได้ชื่อว่าวิกฤตการณ์สละราชสมบัติด้วยการขออภิเษกสมรสกับวอลลิส ซิมป์สัน แม่ม่ายหย่าร้างชาวอเมริกัน แม้ว่าทางกฎหมายแล้วพระองค์จะอภิเษกสมรสกับนางซิมป์สันและคงเป็นกษัตริย์อยู่ได้ แต่คณะรัฐมนตรีของพระองค์ได้คัดค้านการอภิเษกสมรสโดยโต้แย้งว่าประชาชนจะไม่ยอมรับเธอเป็นพระราชินีได้เลย พระองค์ทรงทราบดีว่ารัฐบาลของสแตนลีย์ บอลดวิน นายกรัฐมนตรีจะลาออกถ้าการอภิเษกสมรสยังคงดำเนินต่อไป อันจะทำให้ลากพระองค์ไปสู่การเลือกทั่วไปซึ่งจะเป็นการทำลายสถานะของพระมหากษัตริย์ภายใต้รัฐธรรมนูญที่ทรงเป็นกลางทางการเมืองของพระองค์อย่างไม่สามารถแก้ไขได้ แทนที่จะเลิกกับนางซิมป์สัน แต่พระองค์กลับทรงเลือกที่จะสละราชสมบัติ สมเด็จพระเจ้าเอ็ดเวิร์ดที่ 8 เป็นพระประมุของค์เดียวของสหราชอาณาจักรที่ทรงสละราชบัลลังก์อย่างสมัครใจ นอกจากนี้ยังเป็นพระประมุขที่ทรงครองราชสมบัติสั้นที่สุดพระองค์ในประวัติศาสตร์อังกฤษและมิได้ผ่านพิธีราชาภิเษก

หลังจากการสละราชสมบัติ พระองค์ทรงเปลี่ยนกลับไปใช้ฐานันดรเดิมคือ เจ้าชายเอ็ดเวิร์ด และทรงได้รับการเฉลิมพระยศเป็นดยุกแห่งวินด์เซอร์ เมื่อวันที่ 8 มีนาคม ค.ศ. 1937 ในช่วงสงครามโลกครั้งที่ 2 พระองค์ทรงได้รับมอบหมายให้ประจำการในกองกำลังทหารอังกฤษในประเทศฝรั่งเศส ภายหลังสงครามได้ปรากฏหลักฐานว่าพระองค์เคยเดินทางไปพบฮิตเลอร์และได้รับการต้อนรับอย่างอบอุ่นฉันมิตร จนมีทฤษฎีสมคบคิดว่าเอ็ดเวิร์ดเจรจากับฮิตเลอร์ว่าจะตั้งตนเองเป็นกษัตริย์อีกครั้งเมื่อยึดอังกฤษได้ เมื่อมีหลักฐานเช่นนี้ออกมา ก็ทรงถูกย้ายไปยังบาฮามาสในฐานะข้าหลวงใหญ่ พระองค์ก็ไม่ทรงได้รับการแต่งตั้งทางราชการอื่นใดอีกและทรงใช้เวลาที่เหลือในพระชนม์ชีพด้วยความสันโดษ

พระราชอิสริยยศ และตราอาร์ม
 23 มิถุนายน 1894 – 28 พฤษภาคม 1898: HH เจ้าชายเอ็ดเวิร์ดแห่งยอร์ก (His Highness Prince Edward of York)
 28 พฤษภาคม 1898 – 22 มกราคม 1901: HRH เจ้าชายเอ็ดเวิร์ดแห่งยอร์ก (His Royal Highness Prince Edward of York)
 22 มกราคม – 9 พฤศจิกายน 1901: HRH เจ้าชายเอ็ดเวิร์ดแห่งคอร์นวอลล์และยอร์ก (His Royal Highness Prince Edward of Cornwall and York)
 9 พฤศจิกายน 1901 – 6 พฤษภาคม 1910: HRH เจ้าชายเอ็ดเวิร์ดแห่งเวลส์ (His Royal Highness Prince Edward of Wales)
 6 พฤษภาคม 1910 – 20 มกราคม 1936: HRH เจ้าชายเอ็ดเวิร์ด ดยุกแห่งคอร์นวอลล์ (His Royal Highness The Duke of Cornwall)
 ในสกอตแลนด์: HRH เจ้าชายเอ็ดเวิร์ด ดยุกแห่งรอธซี (His Royal Highness The Duke of Rothesay)
 23 มิถุนายน 1910 – 20 มกราคม 1936: HRH เจ้าชายเอ็ดเวิร์ด เจ้าชายแห่งเวลส์ (His Royal Highness The Prince of Wales)
 20 มกราคม – 11 ธันวาคม 1936: สมเด็จพระเจ้าเอ็ดเวิร์ดที่ 8 (His Majesty The King of the United Kingdom)
 ในบริติชอินเดีย: สมเด็จพระจักรพรรดิแห่งอินเดีย (His Imperial Majesty The Emperor of India)
 12 ธันวาคม 1936 – 28 พฤษภาคม 1972:  HRH เจ้าชายเอ็ดเวิร์ด ดยุกแห่งวินด์เซอร์ (His Royal Highness The Duke of Windsor)

อ้างอิง

 
พระมหากษัตริย์สหราชอาณาจักร
จักรพรรดิอินเดีย
พระมหากษัตริย์เสรีรัฐไอริช
ราชวงศ์วินด์เซอร์
บุคคลจากริชมอนด์ (ลอนดอน)
พระมหากษัตริย์ผู้ทรงสละราชสมบัติ
รัชทายาทสหราชอาณาจักร
เจ้าชายแห่งเวลส์
ผู้รอดชีวิตจากการลอบสังหาร
ไนต์ออฟเดอะการ์เตอร์
พระราชโอรสในสมเด็จพระจักรพรรดิ